b'\n_START_ARTICLE_\nViini\n_START_PARAGRAPH_\nViini on tuoreista viiniryp\xc3\xa4leist\xc3\xa4 tai ryp\xc3\xa4lemehusta k\xc3\xa4ytt\xc3\xa4m\xc3\xa4ll\xc3\xa4 valmistettu mieto alkoholijuoma. Viineiss\xc3\xa4 on alkoholia yleens\xc3\xa4 10\xe2\x80\x9315 prosenttia, ja niiden alkoholi on yksinomaan k\xc3\xa4ymisteitse muodostunut. Viinej\xc3\xa4 ovat punaviini, valkoviini ja roseeviini sek\xc3\xa4 hiilidioksidia sis\xc3\xa4lt\xc3\xa4v\xc3\xa4t kuohuviinit. V\xc3\xa4kev\xc3\xa4t viinit, kuten sherry, portviini ja vermutti, valmistetaan viinist\xc3\xa4 lis\xc3\xa4\xc3\xa4m\xc3\xa4ll\xc3\xa4 siihen tislattua v\xc3\xa4kiviinaa ja usein my\xc3\xb6s ryp\xc3\xa4lemehua._NEWLINE_Viini\xc3\xa4 nautitaan ruoka- ja seurustelujuomana. Viininmaistelu on harrastusmuotoista viinin maun, tuoksun ja ulkon\xc3\xa4\xc3\xb6n arviointia. Viinill\xc3\xa4 on my\xc3\xb6s suuri merkitys erilaisissa seremonioissa: kuohuviinimaljoilla toivotetaan onnea, ja kristillisess\xc3\xa4 ehtoollisessa nautitaan leip\xc3\xa4\xc3\xa4 ja viini\xc3\xa4._NEWLINE_Viinin valmistus keksittiin Iranin ja Kaukasuksen seuduilla noin 7000 vuotta sitten, ja viinin viljely levisi Eurooppaan jo antiikin aikoina. Maailman suurimmat viinintuottajamaat ovat Ranska, Italia ja Espanja, mutta my\xc3\xb6s Yhdysvallat, Argentiina, Chile, Etel\xc3\xa4-Afrikka, Australia ja Kiina tuottavat nykyisin paljon viini\xc3\xa4.\n_START_SECTION_\nVarhaishistoria\n_START_PARAGRAPH_\nVanhimmat todisteet viinist\xc3\xa4 ovat l\xc3\xb6ytyneet Zagrosvuorten pohjoisrinteilt\xc3\xa4 nykyisen Iranin alueelta yli 7\xc2\xa0000 vuoden takaa. Kaukasukselta Kaspianmeren rannalta on tehty sit\xc3\xa4kin vanhempia l\xc3\xb6yt\xc3\xb6j\xc3\xa4, mutta niiss\xc3\xa4 on voinut olla kyse luonnonvaraisesta eik\xc3\xa4 viljellyst\xc3\xa4 viiniryp\xc3\xa4leest\xc3\xa4. Maailman varhaisimman tunnetun viininvalmistamon j\xc3\xa4\xc3\xa4nn\xc3\xb6kset on l\xc3\xb6ydetty syrj\xc3\xa4isest\xc3\xa4 luolasta Armenian etel\xc3\xa4osasta noin 6\xc2\xa0100 vuoden takaa._NEWLINE_Kaksoisvirtainmaan ensimm\xc3\xa4iset korkeakulttuurit toivat viinej\xc3\xa4 Kaukasukselta, sill\xc3\xa4 Kaksoisvirtainmaassa oli liian kuuma ja kuiva ilmasto viininviljelyyn. Uusassyrialaisen valtakunnan aikana viininviljely oli jo levinnyt maassa laajalle. My\xc3\xb6s muinaisessa Egyptiss\xc3\xa4 viljeltiin jonkin verran viini\xc3\xa4, etenkin uskonnollisiin menoihin. Koko L\xc3\xa4hi-id\xc3\xa4ss\xc3\xa4 k\xc3\xa4ytettiin tuolloin l\xc3\xa4hinn\xc3\xa4 punaviini\xc3\xa4. Anatolian viininviljely oli kehittynyt etenkin heettien my\xc3\xb6t\xc3\xa4 laaja-alaiseksi. Viininviljely levisi my\xc3\xb6s it\xc3\xa4\xc3\xa4n ja saavutti Kiinan viimeist\xc3\xa4\xc3\xa4n 100-luvulla eaa._NEWLINE_Eurooppaan viini levisi etenkin foinikialaisten ansiosta, jotka k\xc3\xa4viv\xc3\xa4t syyrialaisella viinill\xc3\xa4 merikauppaa koko V\xc3\xa4limeren alueella. Kreetan saaren minolainen kulttuuri tunsi viinin jo vuoden 1700 eaa. tienoilla. Kreetan valloittaneet mykenel\xc3\xa4iset omaksuivat viinin 1400-luvulla eaa. ja antoivat sille sen nykyisen nimen.\n_START_SECTION_\nRooman valtakunta\n_START_PARAGRAPH_\nViini tuli Italiaan luultavasti foinikialaisten ja kreikkalaisten siirtokuntien mukana, ja jo etruskit saattoivat k\xc3\xa4ytt\xc3\xa4\xc3\xa4 viini\xc3\xa4 uskonnollisissa yhteyksiss\xc3\xa4. Roomalaisen perim\xc3\xa4tiedon mukaan viinikulttuuri tuli Roomaan 600-luvun alussa eaa. kuningas Numa Pompiliuksen my\xc3\xb6t\xc3\xa4. Viini oli oleellinen osa Rooman el\xc3\xa4m\xc3\xa4\xc3\xa4, ja sit\xc3\xa4 nautittiin etenkin kaupungin monina juhlap\xc3\xa4ivin\xc3\xa4. Keskim\xc3\xa4\xc3\xa4r\xc3\xa4inen roomalainen joi viini\xc3\xa4 yli 150 litraa vuodessa, ja maustetut viinit olivat erityisen suosittuja. Roomalaiset levittiv\xc3\xa4t viininviljely\xc3\xa4 my\xc3\xb6s hallitsemilleen alueille Euroopassa.\n_START_SECTION_\nKeskiaika\n_START_PARAGRAPH_\nRooman valtakunnan kukistumisen j\xc3\xa4lkeen viinin arvostus Euroopassa v\xc3\xa4heni. Kristinuskon levi\xc3\xa4minen Keski-Eurooppaan piristi taas viinikulttuuria, sill\xc3\xa4 kristinusko pyhitt\xc3\xa4\xc3\xa4 ehtoollisviinin. Keskiajalla viininviljelyksen tuntemus siirtyi ennen kaikkea luostareille, jotka hallinnoivat viininviljelymaita. My\xc3\xb6s aateliston viiniharrastus oli t\xc3\xa4rke\xc3\xa4 tekij\xc3\xa4 viinikulttuurin s\xc3\xa4ilymisen kannalta._NEWLINE_Keskiajalla viinit juotiin yleens\xc3\xa4 nuorina, sill\xc3\xa4 viini ei s\xc3\xa4ilynyt hyvin. Viinin s\xc3\xa4ilyvyytt\xc3\xa4 parannettiin usein kiehauttamalla m\xc3\xa4ski ennen k\xc3\xa4ymist\xc3\xa4 ja lis\xc3\xa4\xc3\xa4m\xc3\xa4ll\xc3\xa4 n\xc3\xa4in saatua keitetty\xc3\xa4 viini\xc3\xa4 tavalliseen viiniin. Makeat viinit olivat keskiajalla suosituimpia, ja valkoviini oli punaviini\xc3\xa4 kalliimpaa. Viini\xc3\xa4 k\xc3\xa4ytettiin keskiajalla usein sairaanhoidossa, ja viinin oli my\xc3\xb6s havaittu olevan hygieenisemp\xc3\xa4\xc3\xa4 kuin vesi. Toisaalta liiallisen viininjuonnin haitat tunnettiin, ja niist\xc3\xa4 varoiteltiin kirjallisuudessa._NEWLINE_1200-luvulta alkaen vahvistuneet Italian kaupunkivaltiot olivat t\xc3\xa4rkeit\xc3\xa4 viinin viljelij\xc3\xb6it\xc3\xa4 ja myyji\xc3\xa4. Viini\xc3\xa4 juotiinkin keskiajalla paljon. Pohjoisimmillaan viini\xc3\xa4 viljeltiin toisen vuosituhannen alussa Pohjois-Ranskassa ja Englannissa, sill\xc3\xa4 ilmasto oli silloin nykyist\xc3\xa4 l\xc3\xa4mpim\xc3\xa4mpi. It\xc3\xa4isell\xc3\xa4 V\xc3\xa4limerell\xc3\xa4 islamin nousu tyrehdytti viinintuotannon l\xc3\xa4hes kokonaan joissain maissa.\n_START_SECTION_\nViininviljelyn levi\xc3\xa4minen l\xc3\xb6yt\xc3\xb6retkien my\xc3\xb6t\xc3\xa4\n_START_PARAGRAPH_\nViininviljely levisi 1500-luvulla Amerikan l\xc3\xb6yt\xc3\xa4misen j\xc3\xa4lkeen eurooppalaisten, etenkin jesuiittojen mukana Amerikkaan. Espanjalaiset toivat omat lajikkeensa ja aloittivat paikalliseen kulutukseen tarkoitetun viininviljelyn, ja 1500-luvun loppuun menness\xc3\xa4 amerikkalaista viini\xc3\xa4 tuotiin jo Eurooppaankin. Chilen viinintuotanto kukoisti 1800-luvulla, ja my\xc3\xb6s Argentiinan Mendozan alueesta tuli merkitt\xc3\xa4v\xc3\xa4 viinintuottaja 1800-luvun loppupuolella. Pohjois-Amerikassa viinintuotanto alkoi varsinaisesti 1800-luvulla Kaliforniassa._NEWLINE_Espanjalaiset ja portugalilaiset aloittivat viininviljelyn hallitsemillaan Atlantin saarilla Kanariansaarilla, Azoreilla ja Madeiralla 1600-luvulla. Etel\xc3\xa4-Afrikassa alettiin viljell\xc3\xa4 viini\xc3\xa4 vuonna 1658, ja maasta tuli t\xc3\xa4rke\xc3\xa4 viinilastin t\xc3\xa4ydennyssatama Euroopasta Kaukoit\xc3\xa4\xc3\xa4n matkaaville laivoille. Viinikulttuuri levisi Australiaan ja Uuteen-Seelantiin 1700-luvun lopussa englantilaisten rangaistussiirtoloiden kautta._NEWLINE_Kiinassa viini oli tunnettu jo kauan, mutta nykyaikainen viininviljely aloitettiin Shandongissa 1892. Maan viinintuotanto alkoi laajeta voimakkaasti 1980-luvulla.\n_START_SECTION_\nUusi aika ja viininviljelyn kehitys\n_START_PARAGRAPH_\nViinin viljely ja s\xc3\xa4ilytys kehittyiv\xc3\xa4t 1600-luvun lopulta alkaen nopeasti. Ryp\xc3\xa4lelaaduista jalostettiin entist\xc3\xa4 kest\xc3\xa4v\xc3\xa4mpi\xc3\xa4. Viini\xc3\xa4 alettiin laajemmassa m\xc3\xa4\xc3\xa4rin pullottaa luonnonkorkilla suljettuihin lasipulloihin. 1700-luvulla sokerin k\xc3\xa4yt\xc3\xb6n yleistymisen my\xc3\xb6t\xc3\xa4 my\xc3\xb6s viineihin alettiin lis\xc3\xa4t\xc3\xa4 suoraan sokeria. Ajan viiniuutuuksia olivat samppanja, portviini, marsala, sherry ja vermutti sek\xc3\xa4 Bordeaux\xe2\x80\x99n alueen viinit. Kalliit merkkiviinit nousivat 1700-luvulla aateliston ja porvariston suosioon. 1500-luvun lopulla kehitetty unkarilainen makea tokajiviini oli yksi aikakauden muotiviineist\xc3\xa4 Keski-Euroopassa, ja portviini oli erityisen suosittua Englannissa. Ranskan vallankumous 1789 j\xc3\xa4lkeen viinintuotanto laajeni, kun viininviljely vapautettiin vanhoista rajoituksista ja veroista._NEWLINE_1700- ja 1800-lukujen vaihteessa viinist\xc3\xa4 saatiin alkoholipitoisempaa ja paremmin s\xc3\xa4ilyv\xc3\xa4\xc3\xa4 lis\xc3\xa4\xc3\xa4m\xc3\xa4ll\xc3\xa4 siihen sokeria k\xc3\xa4ymisprosessin alussa. Viinien teollinen tuotanto ja mainonta syntyiv\xc3\xa4t 1800-luvulla. Suomessa viini alkoi Zachris Topeliuksen mukaan tulla yleisemp\xc3\xa4\xc3\xa4n k\xc3\xa4ytt\xc3\xb6\xc3\xb6n 1840-luvulla.\n_START_SECTION_\n1800-luvun viiniepidemiat\n_START_PARAGRAPH_\n1800-luvulla maailman viinitarhat k\xc3\xa4rsiv\xc3\xa4t useista epidemioista. 1840-luvulla ilmestynyt tuholaissieni Oidium tuckerii tuhosi Ranskan ja V\xc3\xa4limeren viiniviljelmi\xc3\xa4, ja 1860-luvulla Amerikasta Ranskaan tullut viinikirva (Phylloxera vastatrix) tuhosi vuosisadan loppuun menness\xc3\xa4 suurimman osan eurooppalaisista viiniviljelmist\xc3\xa4. Viinikirvaepidemian seurauksena Ranskan viininviljelyala supistui, mutta samalla viinin tuotanto tehostui ja laajeni uusille alueille kuten Australiaan ja Algeriaan. Viinikirva voitettiin varttamalla eurooppalaiset viinik\xc3\xb6ynn\xc3\xb6kset amerikkalaisiin juuriin.\n_START_SECTION_\nNykyaika\n_START_PARAGRAPH_\nViljelymenetelm\xc3\xa4t ovat kehittyneet 1900-luvulla muun muassa koneellistumisen my\xc3\xb6t\xc3\xa4. 1900-luvun merkitt\xc3\xa4vimpi\xc3\xa4 viiniuutuuksia on ollut uuden sadon viini, vin nouveau, kuten Beaujolais Nouveau. Lasipullojen rinnalle ovat tulleet muovipakkaukset ja luonnonkorkin rinnalle kierrekorkki ja muovikorkki._NEWLINE_Toisen maailmansodan j\xc3\xa4lkeen viinist\xc3\xa4 on ollut ylituotantoa, joka johtuu viininviljelyn tehostumisesta ja viininkulutuksen v\xc3\xa4hentymisest\xc3\xa4. Ylituotannon vuoksi viininviljelmien m\xc3\xa4\xc3\xa4r\xc3\xa4\xc3\xa4 v\xc3\xa4hennettiin Euroopassa ja Australiassa 1980-luvun alussa 10 prosentilla. Ranskassa ja Italiassa viinin kulutus on laskenut; toisaalta monissa pieniss\xc3\xa4 viinimaissa kulutus on lis\xc3\xa4\xc3\xa4ntynyt._NEWLINE_Suurimmat viinimaat ottivat 1900-luvulla k\xc3\xa4ytt\xc3\xb6\xc3\xb6n yksi kerrallaan omat alkuper\xc3\xa4luokituksensa, joilla on pyritty takaamaan viinin alkuper\xc3\xa4, valmistustapa ja k\xc3\xa4ytetyt lajikkeet.\n_START_SECTION_\nTuotantoalueet\n_START_PARAGRAPH_\nViininviljelyyn soveltuva alue on sek\xc3\xa4 pohjoisella ett\xc3\xa4 etel\xc3\xa4isell\xc3\xa4 pallonpuoliskolla p\xc3\xa4\xc3\xa4osin 30. ja 50. leveysasteen v\xc3\xa4lille. Kylmemm\xc3\xa4ss\xc3\xa4 ilmastossa talvipakkaset vahingoittavat k\xc3\xb6ynn\xc3\xb6ksi\xc3\xa4 ja lyhyt kasvukausi est\xc3\xa4\xc3\xa4 viinien kypsymisen, ja kuumassa ilmastossa ryp\xc3\xa4lemehun happopitoisuus j\xc3\xa4\xc3\xa4 liian pieneksi, mik\xc3\xa4 huonontaa makua. Euroopassa p\xc3\xa4\xc3\xa4viljelyalue ulottuu V\xc3\xa4limerelt\xc3\xa4 Etel\xc3\xa4-Saksaan. Muun maailman eli Uuden maailman t\xc3\xa4rkeimm\xc3\xa4t viinialueet ovat Yhdysvaltojen l\xc3\xa4nsirannikko, Australia, Uusi-Seelanti, Chile, Argentiina ja Etel\xc3\xa4-Afrikka._NEWLINE_Viinik\xc3\xb6ynn\xc3\xb6s viihtyy k\xc3\xb6yh\xc3\xa4ss\xc3\xa4 maaper\xc3\xa4ss\xc3\xa4; liian rikkaassa maaper\xc3\xa4ss\xc3\xa4 se tuottaa liian suuren sadon, mink\xc3\xa4 seurauksena maku k\xc3\xa4rsii. Paras maaper\xc3\xa4 viininviljelyyn on mineraalipitoinen ja hyvin vett\xc3\xa4 l\xc3\xa4p\xc3\xa4isev\xc3\xa4. K\xc3\xb6ynn\xc3\xb6s vaatii kasvukautena paljon aurinkoa, mink\xc3\xa4 takia s\xc3\xa4\xc3\xa4n vaihtelu vaikuttaa viinisadon ep\xc3\xa4tasaisuuteen. Ilmasto-olosuhteiden optimoimiseksi esimerkiksi Saksassa k\xc3\xb6ynn\xc3\xb6kset sijoitetaan mahdollisimman aurinkoisille rinteille, mutta Espanjassa joitain lajikkeita viljell\xc3\xa4\xc3\xa4n viileill\xc3\xa4 vuoristoseuduilla.\n_START_SECTION_\nVanhan maailman viinintuotantoa\n_START_PARAGRAPH_\nVanhan maailman eli Euroopan viinintuotantoa leimaavat perinteisyys ja tiukat s\xc3\xa4\xc3\xa4d\xc3\xb6kset. Eurooppalaiset viinintuottajat ja osuuskunnat ovat usein pieni\xc3\xa4, ja viininviljely on Euroopassa enemm\xc3\xa4n el\xc3\xa4m\xc3\xa4ntapa kuin elinkeino. Viljelytapa, k\xc3\xa4ytett\xc3\xa4v\xc3\xa4t lajikkeet, maksimisato, alkoholipitoisuus, tammen k\xc3\xa4ytt\xc3\xb6 ja viinin makeusaste m\xc3\xa4\xc3\xa4ritell\xc3\xa4\xc3\xa4n Euroopassa tarkoilla s\xc3\xa4\xc3\xa4nn\xc3\xb6ill\xc3\xa4, ja esimerkiksi viljelmien keinokastelu on Euroopassa kielletty\xc3\xa4. Eurooppalaiset viinit ovat maultaan melko tanniinisia, ja paikalliset olosuhteet vaikuttavat makuun huomattavan paljon._NEWLINE_Ranskalaisen viinin laatuluokat ovat Appellation d\xe2\x80\x99origine contr\xc3\xb4l\xc3\xa9e (AOC tai AC), Vin d\xc3\xa9limit\xc3\xa9 de Qualit\xc3\xa9 sup\xc3\xa9rieure (VDQS), Vin de pays (alueviini) ja Vins de table (p\xc3\xb6yt\xc3\xa4viini). Ranskan viisi t\xc3\xa4rkeint\xc3\xa4 viinialuetta ovat Bordeaux, Burgundi, Rh\xc3\xb4ne, Loire ja Alsace. Pohjoisen Champagnessa tuotetaan samppanjaa._NEWLINE_Italialaiset viinit jaetaan laatuviineihin Denominazione di origine controllata e garantia (DOCG) ja Denominazione di origine controllata (DOC), sek\xc3\xa4 p\xc3\xb6yt\xc3\xa4viineihin, joista Indicazione geografica tipica (IGT) -viinien etiketeiss\xc3\xa4 on maantieteellinen merkint\xc3\xa4. Italian parhaimmat viinit tulevat pohjoisesta Piemonten, Toscanan ja Veneton alueelta._NEWLINE_Espanjassa on k\xc3\xa4yt\xc3\xb6ss\xc3\xa4 monitasoinen luokitus. Perusryhmittely tapahtuu EU:n nimisuojaj\xc3\xa4rjestelm\xc3\xa4n perusteella SAN- ja SMM-viineihin sek\xc3\xa4 ryp\xc3\xa4lelajikeviineihin. Nelj\xc3\xa4s ryhm\xc3\xa4 ovat luokittelemattomat viinit. SAN-viinit (esp. Denominaci\xc3\xb3n de Origen Protegida, DOP ) jaetaan edelleen alaluokkiin, joista t\xc3\xa4rkeimm\xc3\xa4t ovat Denominaci\xc3\xb3nes de origen calificada (DOCa) ja Denominaci\xc3\xb3nes de origen (DO). Pohjois-Espanjan La Rioja on Espanjan t\xc3\xa4rkein viinialue, josta tulee p\xc3\xa4\xc3\xa4osin punaviinej\xc3\xa4. Espanjan merkitt\xc3\xa4vin lajike on Tempranillo._NEWLINE_Saksassa tuotetaan p\xc3\xa4\xc3\xa4asiallisesti puolikuivia tai makeita valkoviinej\xc3\xa4. Ryp\xc3\xa4lelajikkeista tunnetuin on Riesling, mutta eniten k\xc3\xa4ytetty on M\xc3\xbcller-Thurgau. Saksan tunnetuimmat viinialueet ovat Mosel ja Rheingau.\n_START_SECTION_\nRyp\xc3\xa4lelajikkeet\n_START_PARAGRAPH_\nRyp\xc3\xa4lelajike, josta viini tehd\xc3\xa4\xc3\xa4n, m\xc3\xa4\xc3\xa4r\xc3\xa4\xc3\xa4 aromin ja maun peruslaadun. Merkitt\xc3\xa4vimm\xc3\xa4t tummat ryp\xc3\xa4lelajikkeet ovat Cabernet Sauvignon, Merlot, Syrah (Euroopan ulkopuolella nimell\xc3\xa4 Shiraz) ja Pinot Noir ja merkitt\xc3\xa4vimm\xc3\xa4t vaaleat ryp\xc3\xa4lelajikkeet Chardonnay, Sauvignon Blanc ja Riesling. Euroopassa on k\xc3\xa4yt\xc3\xb6ss\xc3\xa4 yli tuhat erilaista ryp\xc3\xa4lelajiketta, joista useimmat ovat paikallisia. Euroopan viineiss\xc3\xa4 suositaan ryp\xc3\xa4lesekoituksia, joissa saatetaan k\xc3\xa4ytt\xc3\xa4\xc3\xa4 kymmeni\xc3\xa4kin eri lajikkeita. Euroopan ulkopuolella lajikkeita on korkeintaan muutama kymmenen, ja ne ovat harvoin paikallisia. Viini tehd\xc3\xa4\xc3\xa4n siell\xc3\xa4 yleens\xc3\xa4 yhdest\xc3\xa4 tai kahdesta lajikkeesta, ja k\xc3\xa4ytetty ryp\xc3\xa4lelajike merkit\xc3\xa4\xc3\xa4n usein etikettiin suurilla kirjaimilla._NEWLINE_Maailman kymmenen viljellyint\xc3\xa4 ryp\xc3\xa4lelajiketta vuonna 2010 olivat j\xc3\xa4rjestyksess\xc3\xa4: Cabernet Sauvignon, Merlot, Airen, Tempranillo, Chardonnay, Syrah, Garnacha Tinta, Sauvignon Blanc, Trebbiano ja Pinot Noir._NEWLINE_Ranskan Bordeaux\xe2\x80\x99n alueelta per\xc3\xa4isin olevaa Cabernet Sauvignonia pidet\xc3\xa4\xc3\xa4n tasapainoisen makuisena lajikkeena, ja se on maailman suosituin ja viljellyin punaisten laatuviinien ryp\xc3\xa4lelajike. Merlot-viinit tunnetaan pehme\xc3\xa4st\xc3\xa4 mausta, mik\xc3\xa4 tekee niist\xc3\xa4 helposti l\xc3\xa4hestytt\xc3\xa4vi\xc3\xa4. Syrah-viinit ovat t\xc3\xa4ytel\xc3\xa4isi\xc3\xa4, tanniinisia ja voimakkaan v\xc3\xa4risi\xc3\xa4, ja niit\xc3\xa4 tuotetaan erityisesti l\xc3\xa4mpimill\xc3\xa4 seuduilla. Hankalasti viljelt\xc3\xa4v\xc3\xa4n\xc3\xa4 tunnettu Pinot Noir viihtyy parhaiten viileill\xc3\xa4 seuduilla, ja sit\xc3\xa4 k\xc3\xa4ytet\xc3\xa4\xc3\xa4n erityisesti samppanjaan. Pinot Noir tuottaa hedelm\xc3\xa4isi\xc3\xa4 ja hapokkaita viinej\xc3\xa4._NEWLINE_Helposti viljelt\xc3\xa4v\xc3\xa4 Chardonnay on laatuviineiss\xc3\xa4 eniten viljelty vaalea lajike. Chardonnay-viinit ovat t\xc3\xa4ytel\xc3\xa4isi\xc3\xa4 ja hedelm\xc3\xa4isi\xc3\xa4. Sauvignon Blanc -viinit ovat kepeit\xc3\xa4, aromaattisia ja hapokkaita, ja niit\xc3\xa4 tuotetaan melko viileill\xc3\xa4 alueilla, etenkin Loiren seudulla. Saksassa ja muissa viileiss\xc3\xa4 maissa suositusta Rieslingist\xc3\xa4 saadaan hapokkaita ja mineraalisia viinej\xc3\xa4.\n_START_SECTION_\nViljely ja korjuu\n_START_PARAGRAPH_\nViinik\xc3\xb6ynn\xc3\xb6s l\xc3\xa4htee kasvamaan kev\xc3\xa4\xc3\xa4ll\xc3\xa4. Se kukkii Euroopassa yleens\xc3\xa4 toukokuun lopulla ja kasvattaa sitten ryp\xc3\xa4leit\xc3\xa4. Kasvukauden aikana k\xc3\xb6ynn\xc3\xb6sten oksia karsitaan ja usein my\xc3\xb6s ryp\xc3\xa4leterttuja harvennetaan. Torjunta-aineita k\xc3\xa4ytet\xc3\xa4\xc3\xa4n yleisesti, sill\xc3\xa4 k\xc3\xb6ynn\xc3\xb6kset ovat herkki\xc3\xa4 taudeille ja tuhohy\xc3\xb6nteisille. Sadonkorjuu on alueesta ja lajikkeesta riippuen elo\xe2\x80\x93lokakuussa, ja kukinnan ja sadonkorjuun v\xc3\xa4lill\xc3\xa4 on noin sata p\xc3\xa4iv\xc3\xa4\xc3\xa4. Makeisiin viineihin tarkoitetut ryp\xc3\xa4leet ker\xc3\xa4t\xc3\xa4\xc3\xa4n my\xc3\xb6h\xc3\xa4\xc3\xa4n, jotta niiden sokeripitoisuus olisi mahdollisimman suuri. Ryp\xc3\xa4lesadon onnistumiseen vaikuttavat sadonkorjuun aikainen ja sit\xc3\xa4 ennen oleva s\xc3\xa4\xc3\xa4. Korjuu tehd\xc3\xa4\xc3\xa4n tasaisilla mailla usein koneellisesti, mutta vaikeammassa maastossa k\xc3\xa4sin. K\xc3\xa4sinkorjuu mahdollistaa my\xc3\xb6s ryp\xc3\xa4leiden valikoimisen korjattaessa._NEWLINE_Korjuun j\xc3\xa4lkeen viinik\xc3\xb6ynn\xc3\xb6kset valmistellaan seuraavaa kasvukautta varten leikkaamalla ne sopivaan muotoon. Niihin j\xc3\xa4tet\xc3\xa4\xc3\xa4n yleens\xc3\xa4 6\xe2\x80\x9310 silmua, jotka on leikattu sopivaan kasvusuuntaan. K\xc3\xb6ynn\xc3\xb6kset sidotaan usein pitkiin vaijereihin.\n_START_SECTION_\nValmistus\n_START_PARAGRAPH_\nKorjuun j\xc3\xa4lkeen ryp\xc3\xa4leet erotetaan rangoista, murskataan ja laitetaan sammioon k\xc3\xa4ym\xc3\xa4\xc3\xa4n. Mehuun voidaan lis\xc3\xa4t\xc3\xa4 sokeria tai viinihappoa, jos niit\xc3\xa4 ei ole viljelyalueen ilmastosta johtuen riitt\xc3\xa4v\xc3\xa4sti. Mehuun lis\xc3\xa4t\xc3\xa4\xc3\xa4n yleens\xc3\xa4 my\xc3\xb6s rikkidioksidia, joka eliminoi turhat bakteerit ja hiivat mehusta ja suojaa sit\xc3\xa4 hapettumiselta. Viini k\xc3\xa4y runsaasta viikosta nelj\xc3\xa4\xc3\xa4n viikkoon; sen j\xc3\xa4lkeen siit\xc3\xa4 poistetaan sakkaa ja sen annetaan lev\xc3\xa4t\xc3\xa4 viel\xc3\xa4 muutaman kuukauden ajan ennen pullotusta. Mik\xc3\xa4li viinist\xc3\xa4 halutaan sokeritonta eli kuivaa, k\xc3\xa4ymisen annetaan tapahtua loppuun asti. Jos viinist\xc3\xa4 halutaan makeaa, k\xc3\xa4yminen keskeytet\xc3\xa4\xc3\xa4n l\xc3\xa4mp\xc3\xb6tilaa alentamalla tai lis\xc3\xa4\xc3\xa4m\xc3\xa4ll\xc3\xa4 alkoholia._NEWLINE_K\xc3\xa4ymisastiat ovat nyky\xc3\xa4\xc3\xa4n usein ruostumatonta ter\xc3\xa4st\xc3\xa4, mutta huippuviinej\xc3\xa4 k\xc3\xa4ytet\xc3\xa4\xc3\xa4n yh\xc3\xa4 pieniss\xc3\xa4 tammitynnyreiss\xc3\xa4. Ryp\xc3\xa4lemehun sokeri muuttuu alkoholik\xc3\xa4ymisess\xc3\xa4 hiivasienten vaikutuksesta alkoholiksi ja hiilidioksidiksi, joka p\xc3\xa4\xc3\xa4osin haihtuu, kuohuviinien valmistusta lukuun ottamatta. Alkoholik\xc3\xa4ymisen yhteydess\xc3\xa4 muodostuu etyylialkoholin ja hiilidioksidin ohella joukko sivutuotteita, kuten muita alkoholeja, glyserolia, meripihkahappoa, estereit\xc3\xa4, aldehydej\xc3\xa4, terpeenej\xc3\xa4 ja laktoneita._NEWLINE_Punaviinej\xc3\xa4 valmistettaessa ryp\xc3\xa4leiden kuoret pidet\xc3\xa4\xc3\xa4n mehussa siihen asti, kunnes niist\xc3\xa4 on liuennut viiniin v\xc3\xa4ri\xc3\xa4 ja tanniineja. K\xc3\xa4ymisen aikana kuorimassaa sekoitetaan, jotta liukeneminen nopeutuisi. K\xc3\xa4ymisen lopuksi juokseva punaviini valutetaan astian pohjasta toiseen astiaan. Kuorimassasta puristettu viini varastoidaan erikseen, ja sit\xc3\xa4 voidaan sekoittaa juoksevaan viiniin antamaan karvautta ja v\xc3\xa4ri\xc3\xa4. Lopuksi punaviini k\xc3\xa4y l\xc3\xa4pi maitohappok\xc3\xa4ymisen, jossa omenahapot muuttuvat pehme\xc3\xa4mm\xc3\xa4n makuisiksi maitohapoiksi._NEWLINE_Valkoviinien valmistuksessa kuoret poistetaan jo k\xc3\xa4ymisen alussa, jotta niist\xc3\xa4 ei liukene viiniin v\xc3\xa4ri\xc3\xa4 ja tanniineja. Valkoviini\xc3\xa4 tehd\xc3\xa4\xc3\xa4n yleens\xc3\xa4 vaaleista ryp\xc3\xa4leist\xc3\xa4, mutta sit\xc3\xa4 voidaan tehd\xc3\xa4 tummakuorisistakin ryp\xc3\xa4leist\xc3\xa4, sill\xc3\xa4 kaikkien ryp\xc3\xa4leiden mehu ilman kuoria on vaalean vihert\xc3\xa4v\xc3\xa4\xc3\xa4. Valkoviiniastioita j\xc3\xa4\xc3\xa4hdytet\xc3\xa4\xc3\xa4n k\xc3\xa4ymisen aikana, jotta viiniin saadaan hedelm\xc3\xa4inen maku. Valkoviinien ei yleens\xc3\xa4 anneta k\xc3\xa4yd\xc3\xa4 l\xc3\xa4pi maitohappok\xc3\xa4ymist\xc3\xa4 kuten punaviinien, sill\xc3\xa4 niiden kuuluu yleens\xc3\xa4 olla kirpeit\xc3\xa4 ja hapokkaita. Valkoviinin voidaan antaa lev\xc3\xa4t\xc3\xa4 hiivasakan kanssa, mik\xc3\xa4 antaa viiniin lis\xc3\xa4makua autolyysin kautta._NEWLINE_Punaviinien k\xc3\xa4ymisl\xc3\xa4mp\xc3\xb6tila on 26\xe2\x80\x9330 astetta ja valkoviinien alle 20 astetta. Punaviinej\xc3\xa4 k\xc3\xa4ytet\xc3\xa4\xc3\xa4n runsaan viikon ajan ja valkoviinej\xc3\xa4 parista viikosta kuukauteen._NEWLINE_Roseeviini on punaviiniryp\xc3\xa4leist\xc3\xa4 teht\xc3\xa4v\xc3\xa4 vaaleanpunainen viini. Roseen perinteisess\xc3\xa4 valmistusmenetelm\xc3\xa4ss\xc3\xa4 ryp\xc3\xa4leiden kuoret saavat olla melko lyhyen ajan k\xc3\xa4yv\xc3\xa4ss\xc3\xa4 mehussa, jolloin viiniin liukenee vain osa kuorien v\xc3\xa4rist\xc3\xa4. Puristusajankohtaa s\xc3\xa4\xc3\xa4telem\xc3\xa4ll\xc3\xa4 viinist\xc3\xa4 saadaan enemm\xc3\xa4n tai v\xc3\xa4hemm\xc3\xa4n v\xc3\xa4rillist\xc3\xa4. Toinen valmistustapa on saign\xc3\xa9e-tekniikka, jossa vaaleampi mehu valutetaan punaviinin k\xc3\xa4ymisastioista ja siit\xc3\xa4 tehd\xc3\xa4\xc3\xa4n sitten roseeta. Kolmas tapa valmistaa roseen nimell\xc3\xa4 myyt\xc3\xa4v\xc3\xa4\xc3\xa4 viini\xc3\xa4 on sekoittamalla puna- ja valkoviini\xc3\xa4._NEWLINE_Kuohuviinit valmistetaan normaaliin tapaan tehdyist\xc3\xa4 miedoista viineist\xc3\xa4 lis\xc3\xa4\xc3\xa4m\xc3\xa4ll\xc3\xa4 niihin sokeria ja kuohuviinihiivaa. Sen j\xc3\xa4lkeen viinin annetaan k\xc3\xa4yd\xc3\xa4 suljetussa tilassa, jolloin k\xc3\xa4ymisess\xc3\xa4 muodostuva hiilidioksidi j\xc3\xa4\xc3\xa4 liuenneena viiniin ja t\xc3\xa4st\xc3\xa4 tulee kuohuvaa. Toinen k\xc3\xa4yminen voi tapahtua joko pulloissa tai paines\xc3\xa4ili\xc3\xb6iss\xc3\xa4. Kuuluisin ja parhaana pidetty kuohuviinityyppi on samppanja. Sit\xc3\xa4 valmistetaan vain Ranskassa Champagnen alueella tarkoin m\xc3\xa4\xc3\xa4ritellyll\xc3\xa4 menetelm\xc3\xa4ll\xc3\xa4. Toinen tunnettu kuohuviinityyppi on katalonialainen cava._NEWLINE_V\xc3\xa4kevi\xc3\xa4 viinej\xc3\xa4 tehd\xc3\xa4\xc3\xa4n yleens\xc3\xa4 lis\xc3\xa4\xc3\xa4m\xc3\xa4ll\xc3\xa4 viiniin v\xc3\xa4kiviinaa kesken k\xc3\xa4ymisen. Tunnetuimpia v\xc3\xa4kevi\xc3\xa4 viinej\xc3\xa4 ovat portviini, madeira, sherry, set\xc3\xbabal ja m\xc3\xa1laga._NEWLINE_K\xc3\xa4ymisen j\xc3\xa4lkeen ennen pullotusta viini kypsytet\xc3\xa4\xc3\xa4n tynnyreiss\xc3\xa4, jotka ovat usein tammea. Kypsytyksen aikana viini\xc3\xa4 kirkastetaan muutaman kerran valuttamalla se pois sakan p\xc3\xa4\xc3\xa4lt\xc3\xa4. Kypsytys kest\xc3\xa4\xc3\xa4 yleens\xc3\xa4 seuraavaan satokauteen asti, jolloin viini ensin yleens\xc3\xa4 suodatetaan ja sitten pullotetaan. Pullotuksen yhteydess\xc3\xa4 viineihin lis\xc3\xa4t\xc3\xa4\xc3\xa4n rikkidioksidia j\xc3\xa4lkik\xc3\xa4ymisen sek\xc3\xa4 hapen kanssa reagoimisen est\xc3\xa4miseksi.\n_START_SECTION_\nTuotantom\xc3\xa4\xc3\xa4r\xc3\xa4yksi\xc3\xa4 ja -s\xc3\xa4\xc3\xa4d\xc3\xb6ksi\xc3\xa4\n_START_PARAGRAPH_\nEuroopan unionin alueella on voimassa monia viini\xc3\xa4 koskevia s\xc3\xa4\xc3\xa4d\xc3\xb6ksi\xc3\xa4, jotka s\xc3\xa4\xc3\xa4telev\xc3\xa4t esimerkiksi viinin viljelemist\xc3\xa4, tuotannon dokumentointia, valmistusta, sokeripitoisuuden luokittelua, alkoholipitoisuutta, sekoittamista, muokkaamista, lis\xc3\xa4aineita ja etikettej\xc3\xa4. L\xc3\xa4mpimill\xc3\xa4 alueilla ryp\xc3\xa4lemehuun saa lis\xc3\xa4t\xc3\xa4 1,5 grammaa viinihappoa jokaista mehulitraa kohti. Viileill\xc3\xa4 alueilla happoja voidaan neutraloida kalium- tai kalsiumtartraatilla. Viinin alkoholipitoisuutta saa nostaa makeuttamalla mehua tiivistetyll\xc3\xa4 ryp\xc3\xa4lemehulla tai sokerilla, tai tiivist\xc3\xa4m\xc3\xa4ll\xc3\xa4 viini\xc3\xa4. Sallittua on enint\xc3\xa4\xc3\xa4n kahden alkoholiprosentin suuruinen lis\xc3\xa4ys. Rikkidioksidia punaviiniss\xc3\xa4 saa olla viinityypist\xc3\xa4 riippuen noin 70\xe2\x80\x93100 milligrammaa litraa kohden.\n_START_SECTION_\nMaun syntyminen\n_START_PARAGRAPH_\nViinist\xc3\xa4 on vett\xc3\xa4 80\xe2\x80\x9385 prosenttia, alkoholia yleens\xc3\xa4 10\xe2\x80\x9315 prosenttia ja pari prosenttia noin 500 ainesosaa, joista viinin maku muodostuu. Viiniryp\xc3\xa4leen omat makuaineet eli viinin prim\xc3\xa4\xc3\xa4riaromit ovat kokonaisuus, jonka muodostavat viinik\xc3\xb6ynn\xc3\xb6ksen viljelymaaper\xc3\xa4, ilmasto, s\xc3\xa4\xc3\xa4olot ja viinitarhan sijainti. T\xc3\xa4t\xc3\xa4 kokonaisuutta kutsutaan ranskankielisell\xc3\xa4 nimell\xc3\xa4 terroir. Sekund\xc3\xa4\xc3\xa4riarominsa viini saa valmistusvaiheessa, jossa voidaan vaikuttaa muun muassa viinin hedelm\xc3\xa4isyyteen, hapokkuuteen, tanniinisuuteen ja tammiaromeihin. Pullotuksen j\xc3\xa4lkeinen kypsytys tuottaa parhaisiin laatuviineihin viel\xc3\xa4 terti\xc3\xa4\xc3\xa4riaromeja (ransk. bouquet)._NEWLINE_Viinin maku riippuu paljon sen vuosikerrasta. Hyvin\xc3\xa4 vuosina viinitarhat saavat oikean m\xc3\xa4\xc3\xa4r\xc3\xa4n aurinkoa, l\xc3\xa4mp\xc3\xb6\xc3\xa4 ja vett\xc3\xa4. Laadukkaimmat viinit ovat tuoreina viel\xc3\xa4 hiukan kehittym\xc3\xa4tt\xc3\xb6mi\xc3\xa4, ja ne alkavat saavuttaa parhaan makunsa ja vivahteikkuutensa vasta 5\xe2\x80\x9310 vuoden kuluttua. Liian vanha viini maistuu jo liian happamalta. Arvoviinit ovat yleens\xc3\xa4 parhaimmillaan 15\xe2\x80\x9350 vuoden kypsytyksen j\xc3\xa4lkeen, samppanjat nuorimpina ja makeat viinit vanhimpina.\n_START_SECTION_\nMaun osatekij\xc3\xa4t\n_START_PARAGRAPH_\nKuivissa viineiss\xc3\xa4 on v\xc3\xa4h\xc3\xa4n sokeria ja makeissa paljon; n\xc3\xa4iden v\xc3\xa4liss\xc3\xa4 ovat puolikuivat ja puolimakeat viinit. Hedelm\xc3\xa4isyys tuntuu viinin maun alussa, ja sit\xc3\xa4 voi olla vaikea erottaa makeudesta. Viinin hedelm\xc3\xa4isyys voi muodostua muistakin aromeista kuin hedelmist\xc3\xa4. Mit\xc3\xa4 hedelm\xc3\xa4isempi viini, sit\xc3\xa4 parempi se yleens\xc3\xa4 on._NEWLINE_Hapokkuus on t\xc3\xa4rke\xc3\xa4 tekij\xc3\xa4 viinin maussa, sill\xc3\xa4 ilman sit\xc3\xa4 viini olisi latteaa. Viinin hapokkuus maistuu etenkin kielen takaosissa, ja se aistitaan hedelm\xc3\xa4isyyden j\xc3\xa4lkeen. Maun kannalta t\xc3\xa4rkeit\xc3\xa4 happoja ovat etenkin omenahapot ja maitohapot; omenahappoja on etenkin valkoviiniss\xc3\xa4 ja maitohappoja punaviiniss\xc3\xa4. Happamia ryp\xc3\xa4lelajikkeita ovat esimerkiksi Riesling, Sauvignon Blanc, Chenin Blanc ja Pinot Noir. Hapokkaita viinej\xc3\xa4 ovat etenkin viileiden seutujen viinit._NEWLINE_Karvaus syntyy etenkin tanniineista, joita on erityisesti tuoreessa ja voimakkaassa punaviiniss\xc3\xa4 \xe2\x80\x93 i\xc3\xa4n my\xc3\xb6t\xc3\xa4 tanniinien m\xc3\xa4\xc3\xa4r\xc3\xa4 v\xc3\xa4henee ja viinin maku py\xc3\xb6ristyy ja pehmenee. Kaikkein tanniinisimpia viinej\xc3\xa4 ovat portugalilaiset viinit. Toisaalta amerikkalaiset viininvalmistajat pyrkiv\xc3\xa4t kompensoimaan tanniinien makua sokerilla. Tanniiniset viinit sopivat ruoan kanssa nautittaviksi mutta eiv\xc3\xa4t niink\xc3\xa4\xc3\xa4n seurusteluviineiksi._NEWLINE_Viini on \xe2\x80\x9dkovaa\xe2\x80\x9d, jos siin\xc3\xa4 on paljon happoja, ja \xe2\x80\x9dpehme\xc3\xa4\xc3\xa4\xe2\x80\x9d, jos siin\xc3\xa4 on paljon sokeria tai hedelm\xc3\xa4isyytt\xc3\xa4. Paljon tanniineja sis\xc3\xa4lt\xc3\xa4v\xc3\xa4\xc3\xa4 viini\xc3\xa4 kutsutaan \xe2\x80\x9dtiukaksi\xe2\x80\x9d. Viini on \xe2\x80\x9dt\xc3\xa4ytel\xc3\xa4ist\xc3\xa4\xe2\x80\x9d, kun siin\xc3\xa4 on paljon hedelm\xc3\xa4isyytt\xc3\xa4, happoja ja alkoholia: t\xc3\xa4ll\xc3\xb6in viini tuntuu suussa raskaalta. Useimmat makeat viinit ovat t\xc3\xa4ytel\xc3\xa4isi\xc3\xa4. \xe2\x80\x9dKeveit\xc3\xa4\xe2\x80\x9d viinej\xc3\xa4 ovat etenkin viileill\xc3\xa4 seuduilla tuotetut miedot viinit._NEWLINE_Viinin maun osat tulevat esiin eri j\xc3\xa4rjestyksess\xc3\xa4. Kun viini levi\xc3\xa4\xc3\xa4 suuhun, tunnetaan alkumaku, josta voidaan erottaa muun muassa viinin t\xc3\xa4ytel\xc3\xa4isyys. Keskimaussa aistitaan viinin makeus ja hedelm\xc3\xa4isyys, ja niiden j\xc3\xa4lkeen viinin hapot ja tanniinien aiheuttama karvaus. Keskimaun loppupuolella aistitaan alkoholin pist\xc3\xa4vyys. Viinin j\xc3\xa4lkimaku tuntuu miellytt\xc3\xa4v\xc3\xa4lt\xc3\xa4, jos se on pitk\xc3\xa4 ja voimakas: t\xc3\xa4llaisia viinej\xc3\xa4 ovat etenkin hapokkaat ja hedelm\xc3\xa4iset viinit.\n_START_SECTION_\nAlkoholipitoisuus\n_START_PARAGRAPH_\nMietojen viinien alkoholipitoisuus vaihtelee noin viidest\xc3\xa4 yli viiteentoista prosenttiin. Miedoimpia viinej\xc3\xa4 ovat jotkin valkoviinit kuten Moscato d\'Asti (5\xe2\x80\x936,5\xc2\xa0%) ja saksalainen Riesling (7\xe2\x80\x938\xc2\xa0%). Useimpien mietojen punaviinien alkoholipitoisuus on 12\xe2\x80\x9316 prosenttia. V\xc3\xa4kevien viinien alkoholipitoisuus on yleens\xc3\xa4 17\xe2\x80\x9321 prosenttia. Viinien alkoholipitoisuudet ovat kuluttajien toivomuksesta nousseet viime vuosina.\n_START_SECTION_\nPakkaus\n_START_PARAGRAPH_\nViini pakataan perinteisesti lasiseen viinipulloon. Lasi soveltuu hyvin viinipullon materiaaliksi, sill\xc3\xa4 se on kest\xc3\xa4v\xc3\xa4\xc3\xa4 eik\xc3\xa4 vaikuta viinin makuun. Lasinen viinipullo kest\xc3\xa4\xc3\xa4 \xe2\x80\x9315 \xe2\x80\x93 +80 asteen l\xc3\xa4mp\xc3\xb6tiloja. Vihre\xc3\xa4 tai ruskea lasi suojaa viini\xc3\xa4 ultraviolettis\xc3\xa4teilylt\xc3\xa4, joka tuhoaa viinin tanniineja. Viinipullon kapea kaula suojaa viini\xc3\xa4 hapettumiselta v\xc3\xa4hent\xc3\xa4m\xc3\xa4ll\xc3\xa4 viinin kosketuspintaa ilman kanssa. Yleisin viinipullon tilavuus on 0,750 litraa. Samppanja vaatii erityisen paksusein\xc3\xa4isen pullon, joka kest\xc3\xa4\xc3\xa4 pullon sis\xc3\xa4lle kehittyv\xc3\xa4n paineen. Viinipullon etiketiss\xc3\xa4 lukee v\xc3\xa4hint\xc3\xa4\xc3\xa4n viinin nimi, vuosikerta, tuottaja ja viljelyalue sek\xc3\xa4 viinin alkoholipitoisuus. Viinipullossa on usein tinakapseli, joka suojaa viini\xc3\xa4 eri tavoin. Luonnonkorkillinen viinipullo avataan korkkiruuvilla. Nykyisin viinipulloissa k\xc3\xa4ytet\xc3\xa4\xc3\xa4n my\xc3\xb6s synteettisi\xc3\xa4 ja kierrekorkkeja._NEWLINE_Hanapakkaus on toinen yleinen viinin pakkausmuoto. Siin\xc3\xa4 viini on pakattu foliopussiin, jonka suojana on pahvikotelo, ja viini annostellaan hanasta. Hanapakkaukset ovat kooltaan yleens\xc3\xa4 2\xe2\x80\x933 litraa. Hanapakkauksen viini s\xc3\xa4ilyy tuottajien mukaan hyv\xc3\xa4n\xc3\xa4 8\xe2\x80\x9310 kuukauden ajan pakkaamisesta.\n_START_SECTION_\nPakkausta koskevia s\xc3\xa4\xc3\xa4d\xc3\xb6ksi\xc3\xa4\n_START_PARAGRAPH_\nViinin pakkausmerkint\xc3\xb6j\xc3\xa4 on s\xc3\xa4\xc3\xa4delty EU:ssa monin direktiivein ja asetuksin. Viinist\xc3\xa4 pit\xc3\xa4\xc3\xa4 ilmoittaa sen tyyppi, alkoholipitoisuus, viljelymaa, pullottaja, maahantuoja, sokeripitoisuus, tilavuus ja er\xc3\xa4\xc3\xa4t yliherkkyytt\xc3\xa4 aiheuttavat ainesosat kuten rikkidioksidi ja sulfiitti. Suomessa on s\xc3\xa4\xc3\xa4detty, ett\xc3\xa4 rikkidioksidi, muna ja maito pit\xc3\xa4\xc3\xa4 mainita aina suomeksi ja ruotsiksi, mutta muuten p\xc3\xa4\xc3\xa4llysmerkinn\xc3\xa4t saa tehd\xc3\xa4 yhdell\xc3\xa4 tai useammalla yhteis\xc3\xb6n virallisella kielell\xc3\xa4. My\xc3\xb6s Yhdysvalloissa on monia m\xc3\xa4\xc3\xa4r\xc3\xa4yksi\xc3\xa4 viinipakkausten merkinn\xc3\xb6ist\xc3\xa4 varsinkin kotimaisten viinien osalta. Viiniss\xc3\xa4 oleva sulfiitti pit\xc3\xa4\xc3\xa4 ilmoittaa, jos sit\xc3\xa4 on rikkidioksidina mitaten yli 10 miljoonasosaa. Muiden mahdollisesti allergisoivien ainesosien ilmoittaminen on vapaaehtoista.\n_START_SECTION_\nS\xc3\xa4ilytys\n_START_PARAGRAPH_\nViini\xc3\xa4 voi s\xc3\xa4ilytt\xc3\xa4\xc3\xa4 viinikaapissa, ilmastoidussa kylmi\xc3\xb6ss\xc3\xa4 tai viinikellarissa, miss\xc3\xa4 viini saa olla valolta ja l\xc3\xa4mp\xc3\xb6tilan vaihteluilta suojassa. Viinikellarin l\xc3\xa4mp\xc3\xb6tilaksi sopii 6\xe2\x80\x9320 celsiusastetta, ihanteellisesti 13 astetta, ja ilmankosteudeksi 60\xe2\x80\x9385 prosenttia.\n_START_SECTION_\nTarjoilu\n_START_PARAGRAPH_\nViini\xc3\xa4 nautitaan sellaisenaan tai ruoan kanssa. Viini suositellaan nauttimaan jalallisesta, yl\xc3\xb6sp\xc3\xa4in kapenevasta viinilasista, jossa viini ei l\xc3\xa4mpene k\xc3\xa4dest\xc3\xa4 ja jossa sen tuoksu tulee parhaiten esiin. Viinin suositeltu tarjoilul\xc3\xa4mp\xc3\xb6tila riippuu sen tanniinisuudesta: t\xc3\xa4ytel\xc3\xa4isen punaviinin tarjoilul\xc3\xa4mp\xc3\xb6tilaksi voidaan suositella 18 astetta ja valkoviinille sek\xc3\xa4 kuohuviinille 5\xe2\x80\x9310 astetta. Valkoviinin j\xc3\xa4\xc3\xa4hdytt\xc3\xa4mist\xc3\xa4 kutsutaan frapeeraamiseksi ja viile\xc3\xa4n punaviinin l\xc3\xa4mmitt\xc3\xa4mist\xc3\xa4 temperoimiseksi. Viinin makua voidaan joskus parantaa dekantoimalla, jolloin viini kaadetaan karahviin, jotta se saa hengitt\xc3\xa4\xc3\xa4 ja sen pohjasakka erottuu.\n_START_SECTION_\nViininmaistelu\n_START_PARAGRAPH_\nViininmaistelu on viinin maun, tuoksun ja ulkon\xc3\xa4\xc3\xb6n arviointia. Viininmaistajaisissa nautitaan erilaisia tai samantyyppisi\xc3\xa4 viinej\xc3\xa4 pieniss\xc3\xa4 annoksissa, ja viinej\xc3\xa4 luonnehditaan ja vertaillaan toisiinsa. Viinit maistellaan kevyist\xc3\xa4 ja kuivista alkaen, valkoiset viinit ennen punaisia, ja voimakkaat ja makeat viinit viimeisin\xc3\xa4. Makuja ja tuoksuja voidaan luonnehtia monipuolisin ja vapain adjektiivein ja vertailukohdin, mutta usein viinej\xc3\xa4 kuvaillaan melko vakiintuneilla m\xc3\xa4\xc3\xa4reill\xc3\xa4.\n_START_SECTION_\nViini ja ruoka\n_START_PARAGRAPH_\nViinin maku muuttuu sen kanssa tarjottavan ruoan mukaan: esimerkiksi ruoan makeus korostaa ja happamuus v\xc3\xa4hent\xc3\xa4\xc3\xa4 vaikutelmaa viinin hapokkuudesta. Aromaattiset mausteet, kuten inkiv\xc3\xa4\xc3\xa4ri, peitt\xc3\xa4v\xc3\xa4t ja muuttavat viinin makua, mutta chilin polttavuus ei erityisemmin haittaa viinin maistamista. Vahvan makuinen liharuoka, kuten paistettu ja marinoitu liha, sopii tanniinisen viinin kanssa. T\xc3\xa4ytel\xc3\xa4isen ja pehme\xc3\xa4n ruoan kuten riistan kanssa suositellaan t\xc3\xa4ytel\xc3\xa4ist\xc3\xa4 viini\xc3\xa4. Broileria ja kalkkunaa sy\xc3\xb6d\xc3\xa4\xc3\xa4n usein kuivan ja kevyen valkoviinin tai kevyen punaviinin kanssa. Alko merkitsee viineihins\xc3\xa4 parisen kymment\xc3\xa4 erilaista ruokatyyppi\xc3\xa4, joiden kanssa tiettyj\xc3\xa4 viinej\xc3\xa4 suositellaan, kuten v\xc3\xa4h\xc3\xa4rasvainen kala, rasvainen kala, lammas, grilliruoka ja pataruoka._NEWLINE_Viini\xc3\xa4 k\xc3\xa4ytet\xc3\xa4\xc3\xa4n my\xc3\xb6s ruoanvalmistuksessa, erityisesti liemiss\xc3\xa4 ja kastikkeissa sek\xc3\xa4 marinadeissa. Liemiss\xc3\xa4 ja kastikkeissa viini lis\xc3\xa4t\xc3\xa4\xc3\xa4n kuumaan pannuun tai kattilaan ja sen annetaan kiehahtaa, jotta se ei maistuisi l\xc3\xa4pi. Viinimarinadilla lihaan saadaan makua.\n_START_SECTION_\nViini ja uskonnot\n_START_PARAGRAPH_\nViinill\xc3\xa4 on t\xc3\xa4rke\xc3\xa4 osa joissain kristinuskon ja juutalaisuuden seremonioissa. Kristityille viini edustaa Jeesuksen verta, kun sit\xc3\xa4 nautitaan ehtoollisella leiv\xc3\xa4n kanssa. Viini kuuluu moniin juutalaisten seremonioihin, kuten kiddu\xc5\xa1-rukoukseen sapattina. Juutalaisille viinin tulee olla ko\xc5\xa1er eli puhdasta. Islamin pyh\xc3\xa4 kirja Koraani kehottaa pid\xc3\xa4tt\xc3\xa4ytym\xc3\xa4\xc3\xa4n viinist\xc3\xa4 (5:91), joskin profeetta Muhammad my\xc3\xb6hemmin puhuu viinin iloista. Yleisin tulkinta islamissa on, ett\xc3\xa4 alkoholin nauttiminen on kielletty\xc3\xa4._NEWLINE_Raamatussa viini mainitaan useasti. Viini-sanalla tarkoitettiin tosin my\xc3\xb6s ryp\xc3\xa4lemehuja eik\xc3\xa4 koskaan v\xc3\xa4kevi\xc3\xa4 viinej\xc3\xa4, joita ei Raamatun aikana viel\xc3\xa4 tunnettu. K\xc3\xa4ym\xc3\xa4t\xc3\xb6n viini oli olennainen osa juutalaista perinnett\xc3\xa4. Sen runsaus oli osoitus Jumalan siunauksesta ja puute osoitus Jumalan kirouksesta. Viini oli mukana koko juutalaisen perheen juhla-aterialla sapattia vastaanotettaessa, ja leip\xc3\xa4 ja viini olivat vertauskuva Jumalan luomisvoimasta. Jeesuksen ensimm\xc3\xa4inen ihmeteko oli Kaanan h\xc3\xa4iss\xc3\xa4 tehty viini. H\xc3\xa4n my\xc3\xb6s vertasi itse\xc3\xa4\xc3\xa4n viinipuuhun ja opetuslapsiaan hedelm\xc3\xa4\xc3\xa4 tuottaviin viinipuun oksiin. Paras viini ortodoksijuutalaisen perinteen mukaan on nyky\xc3\xa4\xc3\xa4nkin k\xc3\xa4ym\xc3\xa4t\xc3\xb6n makea viini._NEWLINE_Toisaalta viinin k\xc3\xa4yt\xc3\xb6lle oli asetettu rajoituksia jo varhain. Raamatussa on useita varoittavia esimerkkej\xc3\xa4 liiallisen viininjuonnin seurauksista, ja viinin k\xc3\xa4ytt\xc3\xb6 p\xc3\xa4ihtymystarkoituksessa tuomittiin. Etenkin pappien, nasiirien ja kuningasten k\xc3\xa4skettiin v\xc3\xa4ltt\xc3\xa4m\xc3\xa4\xc3\xa4n viininjuontia, mutta usein my\xc3\xb6s tavallisten ihmisten. Viinin v\xc3\xa4\xc3\xa4rink\xc3\xa4yt\xc3\xb6n mukanaan tuoman Jumalan kirouksen katsottiin kohdistuneen Kanaaniin ja t\xc3\xa4m\xc3\xa4n j\xc3\xa4lkel\xc3\xa4isiin sek\xc3\xa4 my\xc3\xb6hemmin my\xc3\xb6s Efraimiin ja Juudaan sek\xc3\xa4 Babyloniin.\n_START_SECTION_\nTerveysvaikutukset\n_START_PARAGRAPH_\nIhmisen maksa polttaa suunnilleen yhden viinilasillisen sis\xc3\xa4lt\xc3\xa4m\xc3\xa4n m\xc3\xa4\xc3\xa4r\xc3\xa4n alkoholia tunnissa. Sit\xc3\xa4 nopeampi viinin juominen voi aiheuttaa humalatilan. Viinin liiallinen nauttiminen voi aiheuttaa krapulaa ja p\xc3\xa4\xc3\xa4ns\xc3\xa4rky\xc3\xa4, jotka johtuvat sen sis\xc3\xa4lt\xc3\xa4m\xc3\xa4st\xc3\xa4 alkoholista. Viinin sis\xc3\xa4lt\xc3\xa4m\xc3\xa4t rikkidioksidi ja histamiini voivat my\xc3\xb6s aiheuttaa joillekin p\xc3\xa4\xc3\xa4ns\xc3\xa4rky\xc3\xa4 tai mahavaivoja. Allergisuus viinin joillekin ainesosille on eritt\xc3\xa4in harvinaista._NEWLINE_Viiniss\xc3\xa4 on runsaasti kaloreita, joista suurin osa tulee sen sis\xc3\xa4lt\xc3\xa4m\xc3\xa4st\xc3\xa4 alkoholista. Tavallinen 0,75 litran viinipullo sis\xc3\xa4lt\xc3\xa4\xc3\xa4 keskim\xc3\xa4\xc3\xa4rin 500 kilokaloria._NEWLINE_Viinin vaikutusta kuolleisuuteen ja etenkin syd\xc3\xa4nterveyteen on tutkittu paljon. Joissain tutkimuksissa kohtuullisella viinin k\xc3\xa4yt\xc3\xb6ll\xc3\xa4 on havaittu olevan yhteys v\xc3\xa4hentyneeseen kuolleisuuteen verrattuna t\xc3\xa4ysraittiuteen, runsaaseen k\xc3\xa4ytt\xc3\xb6\xc3\xb6n ja muiden alkoholijuomien k\xc3\xa4ytt\xc3\xb6\xc3\xb6n. Ranskalaisten odottamattoman matalaa syd\xc3\xa4n- ja verisuonitautikuolleisuutta, niin sanottua \xe2\x80\x9dranskalaista paradoksia\xe2\x80\x9d, on usein selitetty punaviinin ansioksi. Etenkin punaviinin sis\xc3\xa4lt\xc3\xa4m\xc3\xa4ll\xc3\xa4 resveratrolilla on arveltu olevan hy\xc3\xb6dyllisi\xc3\xa4 terveysvaikutuksia. Toisaalta Yhdysvalloissa tehtyjen laajojen tutkimusten mukaan puna- ja valkoviinill\xc3\xa4 ei ole eroa syd\xc3\xa4ntautikorrelaation suhteen. Tutkimusten ongelmana pidet\xc3\xa4\xc3\xa4n sit\xc3\xa4, ett\xc3\xa4 punaviinin vaikutusta on vaikea erottaa tutkittavien henkil\xc3\xb6iden muiden elintapojen vaikutuksesta.\n_START_SECTION_\nYmp\xc3\xa4rist\xc3\xb6vaikutukset\n_START_PARAGRAPH_\nYhden punaviinilitran valmistuksen, pakkaamisen ja kuljetusten aiheuttamat ilmastoa l\xc3\xa4mmitt\xc3\xa4v\xc3\xa4t p\xc3\xa4\xc3\xa4st\xc3\xb6t ovat 2 kiloa hiilidioksidia(ekv) .\n_START_SECTION_\nKansainv\xc3\xa4liset viinimarkkinat\n_START_PARAGRAPH_\nMaailmanlaajuinen viinikauppa on 2000-luvulla kokenut suuria muutoksia. Kansainv\xc3\xa4liset yhti\xc3\xb6sulautumiset ovat synnytt\xc3\xa4neet suuria ja kansainv\xc3\xa4lisesti tehokkaita viiniyhti\xc3\xb6it\xc3\xa4, kuluttajatottumukset ovat muuttuneet ja valintamyym\xc3\xa4l\xc3\xb6ist\xc3\xa4 on tullut t\xc3\xa4rkeit\xc3\xa4 viinin myyntipaikkoja. Globalisaatio on pitk\xc3\xa4lti mahdollistanut Uuden maailman viiniteollisuuden kasvun ja vaikuttanut suuresti koko maailman viinimarkkinoiden kehitykseen. Globalisaatioon liittyv\xc3\xa4n teknologisen kehityksen ja kaupparajoitusten ja -kulujen v\xc3\xa4henemisen my\xc3\xb6t\xc3\xa4 ennen erist\xc3\xa4ytyneet viinintuottajat saavat nykyisin tuotteitaan kansainv\xc3\xa4lisille markkinoille._NEWLINE_Maailmalla suurin osa viinist\xc3\xa4 myyd\xc3\xa4\xc3\xa4n supermarkettien kautta, mik\xc3\xa4 on tuonut vierasper\xc3\xa4iset viinit yh\xc3\xa4 useampien kuluttajien ulottuville. Suurmyym\xc3\xa4l\xc3\xa4t pystyv\xc3\xa4t my\xc3\xb6s ohjailemaan viinien menekki\xc3\xa4 hankinnoilla, mainonnalla ja tuotesijoittelulla, ja ne usein suosivat suuria viinintuottajia, joilta saa suuria eri\xc3\xa4 huokeaan hintaan.\n_START_SECTION_\nKuluttajakauppaa ja maahantuontia koskevia m\xc3\xa4\xc3\xa4r\xc3\xa4yksi\xc3\xa4\n_START_PARAGRAPH_\nEU-maihin kuten Suomeen saa tuoda muista EU-maista tullitta ja verotta alkoholia "omaan k\xc3\xa4ytt\xc3\xb6\xc3\xb6n". Vuodesta 2014 alkaen tullin ohjetaso on  90 litraa viini\xc3\xa4, josta kuohuviini\xc3\xa4 saa olla 60 litraa. EU:n ulkopuolelta saa tuoda 4 litraa hiilihapotonta viini\xc3\xa4 ja 2 litraa kuohuviini\xc3\xa4. Suuremmista m\xc3\xa4\xc3\xa4rist\xc3\xa4 pit\xc3\xa4\xc3\xa4 maksaa tulli ja alkoholivero._NEWLINE_Yhdysvalloissa m\xc3\xa4\xc3\xa4r\xc3\xa4ykset siit\xc3\xa4, saako viini\xc3\xa4 l\xc3\xa4hett\xc3\xa4\xc3\xa4 suoraan kuluttajalle, vaihtelevat osavaltioittain: kahdeksassa osavaltiossa se on t\xc3\xa4ysin kielletty\xc3\xa4, viidess\xc3\xa4 sallittua, muissa on rajoituksia kuinka paljon viini\xc3\xa4 saa toimittaa samalle kuluttajalle vuodessa tai kuukaudessa.\n_START_SECTION_\nViinimarkkinoiden jakautuminen maailmalla\n_START_PARAGRAPH_\nUuden maailman viinintuottajat ovat 2000-luvulla voittaneet markkinaosuuksia eurooppalaisilta viinintuottajilta. Ne ovat kyenneet laajentamaan kuluttajamarkkinoita houkuttelemalla uudenlaisilla tuotteillaan uusia kuluttajia, jotka eiv\xc3\xa4t aikaisemmin juoneet viini\xc3\xa4. Etenkin Australia on tuottanut nuorina nautittavia ja huokeita viinej\xc3\xa4, jotka sopivat uusille viininkuluttajille. T\xc3\xa4ll\xc3\xa4 tavoin Australia on tehnyt viinist\xc3\xa4 massamarkkinatuotteen, joka suunnataan tehokkaita markkinointimenetelmi\xc3\xa4 k\xc3\xa4ytt\xc3\xa4en kasvavalle kuluttajajoukolle tasalaatuisena ja helposti l\xc3\xa4hestytt\xc3\xa4v\xc3\xa4n\xc3\xa4 tuotteena. Australian viiniteollisuus alkoi my\xc3\xb6s markkinoida viinej\xc3\xa4 niiss\xc3\xa4 k\xc3\xa4ytetyn ryp\xc3\xa4lelajikkeen kautta ja ryhtyi suunnittelemaan viinipullojen etiketit v\xc3\xa4rikk\xc3\xa4\xc3\xa4mmiksi ja houkuttelevammiksi._NEWLINE_Euroopan viinien markkinointi on perinteisesti pyrkinyt vetoamaan valikoivien kuluttajien makuun kalliilla viineill\xc3\xa4. Ranska onkin edelleen markkinajohtaja hintavien laatuviinien tuottajana. Ranskan viinintuotannon on kuitenkin vaikeampaa reagoida trendeihin ja kuluttajien tarpeisiin kuin Uuden maailman, sill\xc3\xa4 maassa on monimutkaiset viinin luokittelua koskevat lait. Siin\xc3\xa4 kun Uuden maailman viinipulloissa saatetaan kertoa kuluttajayst\xc3\xa4v\xc3\xa4llist\xc3\xa4 tietoa, ranskalaisten etiketit joudutaan tekem\xc3\xa4\xc3\xa4n tuotel\xc3\xa4ht\xc3\xb6isesti. Tutkimusten mukaan kuluttaja nojaa usein pullon etiketin antamaan tietoon, ja ranskalaisviinien etiketit n\xc3\xa4hd\xc3\xa4\xc3\xa4n usein vaikeaselkoisina ja puutteellisina. My\xc3\xb6s ryp\xc3\xa4lelajikkeella on kuluttajille paljon merkityst\xc3\xa4 viinin valinnassa, mik\xc3\xa4 hy\xc3\xb6dytt\xc3\xa4\xc3\xa4 Uuden maailman viinej\xc3\xa4, joissa k\xc3\xa4ytetty lajike kerrotaan etiketiss\xc3\xa4._NEWLINE_Australia ja Chile ovat parantaneet viiniens\xc3\xa4 menekki\xc3\xa4 hylk\xc3\xa4\xc3\xa4m\xc3\xa4ll\xc3\xa4 vanhat viinintuotannon periaatteet ja ottamalla k\xc3\xa4ytt\xc3\xb6\xc3\xb6n teollisen tuotannon, kemikaaleja ja korkeaa teknologiaa, mik\xc3\xa4 on mahdollistanut tasalaatuisen viinin tuottamisen.\n_START_SECTION_\nViini sijoituskohteena\n_START_PARAGRAPH_\nViini on suosittu ja sopiva sijoituskohde, koska viini on helposti siirrett\xc3\xa4v\xc3\xa4\xc3\xa4 omaisuutta, jolla on vakiintuneet ja hyvin toimivat myyntiv\xc3\xa4litys- ja huutokauppamarkkinat, ja koska sijoituksen m\xc3\xa4\xc3\xa4r\xc3\xa4n voi p\xc3\xa4\xc3\xa4tt\xc3\xa4\xc3\xa4 vapaasti. Soveltuakseen sijoituskohteeksi viinin arvon tulisi nousta v\xc3\xa4hint\xc3\xa4\xc3\xa4n 10\xe2\x80\x9315 prosenttia vuodessa. Laadukkaan vuosikertaviinin arvo nousee normaalisti kaiken kaikkiaan 50\xe2\x80\x93100 prosenttia ja huippuviinin arvo viel\xc3\xa4 paljon enemm\xc3\xa4nkin. Sijoituskohteeksi sopivat vain korkealuokkaiset viinit, jotka ovat saaneet hyv\xc3\xa4ksynn\xc3\xa4n vaikutusvaltaiselta viiniarvostelijalta. Punaista bordeauxviini\xc3\xa4 on pidetty parhaana sijoituskohteena. Viiniin voi sijoittaa my\xc3\xb6s ostamalla viinifutuureja, jolloin viini myyd\xc3\xa4\xc3\xa4n heti sadonkorjuun j\xc3\xa4lkeen, ennen pullotusta.'